איתוראן

היסטוריה

איתוראן נוסדה בשנת 1994 על ידי קונצרן תדיראן במטרה להקים ולתפעל מערכות לאיתור כלי רכב גנובים, תוך שימוש בטכנולוגיה אשר פותחה במקור לשימושים צבאיים בחברת תדיראן טלמטיקס, חברה בת של תדיראן קשר. הפרויקט החל בשנת 1990 בשיתוף עם חברת "Pacific Telesis TeleTrac" מארצות הברית (בהמשך "AirTouch Teletrac") אשר פיתחה את הטכנולוגיה לשימוש ברשת התקשורת הסלולרית. תדיראן ייצרה עבור החברה את יחידת המעקב שהותקנה ברכבים והשתמשה ברשת הסלולרית של חברת AirTouch (בהמשך Verizon Wireless). איתוראן הוקמה כדי לספק שרות דומה בישראל.
בשנת 1995 החליטה הנהלת תדיראן למכור את השליטה (41%) ב"איתוראן" לקבוצת משקיעים שבראשות איזי שרצקי תמורת כ-250 אלף דולר והתחייבות לרכוש מוצרים מתדיראן בהיקף של כחמישה מיליון דולר בשנה.
בשנת 1998 הונפקה איתוראן בבורסה לניירות ערך בתל אביב, כדי לגייס הון להקמה של מערכי איתור כלי רכב גם בחו"ל, בברזיל ובארגנטינה, ובהמשך גם בארצות הברית (פעילות שנסגרה לאחר שהחברה לא הצליחה להגיע לרווחיות בשוק האמריקאי). בארצות הברית רכשה את פעילותה של חברת טלטרק (TeleTrac) בניו-יורק, וושינגטון ומיאמי. טלטרק, אשר כאמור פיתחה את הטכנולוגיה, ביצעה השקעות כבדות בהקמה של תשתית אלחוטית בכל רחבי ארצות הברית, רכישת ספקטרום התדרים הנחוץ ותפעול המערכת. אלא שההשקעות הללו לא עלו יפה והחברה נקלעה לקשיי מימון, שבעקבותיהן הציעה למכירה פעילויות שונות אותם רכשה איתוראן תמורת 3 מיליון דולר.
בנובמבר 1999 רכשה איתוראן תמורת 10 מיליון דולר את תדיראן טלמטיקס, שהמשיכה בייצור מערכות האיתור אותן משווקת איתוראן. רכישתה איפשרה לאיתוראן להוזיל את עלות מערכות האיתור שהיא משווקת. איתוראן שינתה את שם החברה לטלמטיקס וויירלס (Telematics Wireless).
בשנת 1999 פתחה חברה בת בברזיל. 
"איתוראן ברזיל" היא החברה הגדולה בקבוצה ואחראית לניהול צי רכב של מעל ל-300,000 מנויים. החברה בברזיל מטפלת בכ-10,000 אירועי גניבה בשנה.
בשנת 2000 פתחה חברה בת בארגנטינה.
בשנת 2005 הונפקה איתוראן גם בנאסד"ק, וגייסה כ-50 מיליון דולר לפי שווי של 294 מיליון דולר.
באפריל 2007 רכשה איתוראן את קבוצת מפה תמורת 13 מיליון דולר. קבוצת מפה מורכבת משלוש חטיבות: מאגרי מידע גאוגרפי, הוצאה לאור ואתר האינטרנט מפה; בתחום מאגר המידע הגאוגרפי עוסקת במיפוי עסקי, ניווט לוויני, וכן בשירותים מבוססי מיקום.
בנובמבר 2007 מכרה איתוראן את חברת טלמטיקס וויירלס לתאגיד הסינגפורי ST ELECTRONICS לפי שווי של 90 מיליון דולר מתוך כוונה להתמקד בתחום השירות.
בשנת 2012 דיווחה החברה על חתימת חוזה עם GMB, "ג'נרל מוטורס" ברזיל, תחת חברת בת שהיא מיזם משותף עם חברת רואד-טראק (ROAD-TRACK), שבסיסה במקסיקו.
בשנת 2014 חמתה החברה חוזה נוסף עם ג'נרל מוטורס וקיבלה היתר לשימוש בלוגו און-סטאר, המיזם החל את פעולתו בסוף 2015. במיזם זה מתקינה החברה מערכות ומספקת שירות לרכבים המיוצרים בברזיל וארגנטינה וגם בחלק מהרכבים המיובאים למדינה. 
במאי 2016 הפסיקה החברה את המסחר במניותיה בבורסה בתל אביב, כך שהמסחר במניותיה יתקיים רק דרך נאסד"ק.
החברה היא נותנת החסות הרשמית של קבוצת הכדורגל עירוני קריית שמונה.
בחודש מאי 2018 התגלתה פירצת אבטחה חמורה במערכת איתוראן. הפירצה חשפה פרטים אישיים של לקוחות איתוראן (כולל פרטי רכבים בהם מותקן מיגון) ואף איפשרה מעקב פיזי, בזמן אמת, אחר חלק מהלקוחות באמצעות האפליקציה. בעקבות זאת חסמה החברה את הגישה לפורטל השירות העצמי.
בחודש יולי 2018 דיווחה החברה על רכישת חברת רואד-טרק (ROAD-TRACK) ולמעשה על השתלטות במיזם המשותף מול GM בברזיל וארגנטינה. מהלך זה יוסיף לחברה כחצי מיליון מנויים, ז"א שהיא תמנה כ 1.7 מיליון מנויים בעולם ובכך תהפוך לחברה השנייה בגודלה בעולם.